Վիրահայոց թեմի մամլո դիվանը հայտարարություն է տարածել, ուր ասվում է. «Քաղբանտարկյալների և մյուս համաներված անձանց, այդ թվում Վահագն Չախալյանի, ազատումը կալանավայրից առաջացրեց բացասական արձագանք ընդդիմությունում գտնվող Միասնական Ազգային շարժման կողմից, որի ներկայացուցիչները վերջին օրերի և շաբաթվա ընթացքում, մասնավորապես, երեկ ամբողջ օրվա ընթացքում անում էին ոչ վայելուչ հայտարարություններ, փորձելով նպաստել հակահայկական տրամադրությունների տարածմանը Վրաստանի բազմազգ հասարակության շրջանում»: Հայտարարության մեջ ասվում է, որ Վրաստանի նախագահ Միխեիլ Սահակաշվիլին և ՄԱՇ քաղաքական կուսակցության գլխավոր քարտուղար Վանո Մերաբիշվիլին հայտարարեցին, որ քաղաքական բանտարկյալ դարձած Վահագն Չախալյանը իբր անջատողական է, արտասահմանյան հատուկ ծառայությունների գործակալ և վրացական պետության թշնամի: Նման կարգի բաց հայտարարություններով նախագահը և ներքին գործերի նախկին նախարարը խոստովանեցին, որ Միասնական ազգային շարժման իշխանությունում գտնվելու ժամանակ, արդարադատությունը փաստորեն բացակայում էր: Եթե Չախալյանն, իրավամբ անջատողական էր և գործակալ, այդ դեպքում ինչու նա դատված չէր Քրեական օրենսդրության համապատասխան հոդվածներով: Այդ առեղծվածի բացատրությունը մեկն է. նախկին իշխանությունը առանձնահատուկ կերպով օգտագործում էր արդարադատության համակարգը իր քաղաքական ընդդիմադիրների դեմ: